Ukebrev uke 11. Referat fra møte 15.3.2016.

Tom-Erik Svendsen, som er styreleder i Sande Næringsråd, var invitert for å presentere rådet og si noe om hva de jobber med nå og framover.

Sande Næringsråd ble opprettet i mai 2013, og omfatter i dag ca 50 bedrifter i kommunen. Rådets visjon sier at «Sande skal være et område med suksessrike bedrifter hvor innbyggerne trives i arbeid og fritid». I denne visjonen ligger det dermed at målet er at Sande ideelt sett ikke skal være en pendlerkommune, slik den i stor grad er i dag.

Svendsen presenterte så nøkkelsakene til Næringsrådet. Her legger de vekt på at Sande kommune skal være en aktiv partner, noe kommunen absolutt er i dag. Næringsrådet er høringsinstans for nye planer, slik som kommuneplanen og kommunereformen. En av de viktigste sakene for rådet er at det blir gjort en god jobb med næringsarealer i kommunen, slik at næringer finner det attraktivt å etablere seg i kommunen. Hvis alt ligger til rette for etablering, trekkes bedrifter til kommunen!

Et annet viktig punkt for Sande Næringsråd er å få i stand et samarbeid med foreningen Sande i Sentrum, med tanke på sammenslåing. Det virker som foreningene kan slå seg sammen i nær framtid.

Svendsen snakket videre om hvordan næringsrådene i kommunene rundt Drammen automatisk blir medlemmer i Næringslivsforeningen i Drammensregionen, og hvilken betydning dette samarbeidet har i dag og vil få i framtiden. Medlemsavgiften til Næringsrådet, som er på 1450 kr, går rett inn i dette samarbeidet.

Svendsen avsluttet et interessant foredrag med å understreke hvor positiv Sande kommune er til arbeidet i rådet. Ordfører og kommunalsjef møter i rådet, og de spiller en viktig rolle som medspillere. Ifølge Svendsen har arbeidet til nå vært en artig reise. Det er mye spennende på gang!